Janine Truter is 'n NG predikant, skrywer, motiveringspreker, skoonheidstitelhouer en modelafrigter. Sy streef daarna om die twee wêrelde van skoonheid en teologie te kombineer. Sy is passievol oor die bemagtiging van jong meisies en wil elkeen leer hoe om haar identiteit te ontdek en haar unieke roeping uit te leef. Janine is ook die ambassadeur van Finesse 4:12 meisie.
Ons leef in 'n tyd waarin almal die reg het om hulle sê te sê en toegang het tot basies enige inligting oor enige onderwerp met die druk van 'n knoppie.
Die idee dat 'n vrou se plek net agter die kospotte is, is ook hopelik iets van die verlede! Nie dat daar iets fout is met 'n vrou wat hou van kook nie, maar ek wil beslis meer hê as net die tradisionele rol.
Sosiale media is elke dag deel van ons lewens. Jy kan iets afneem en dit oombliklik met die wêreld deel – van jou middagete tot jou troeteldiere! Ek geniet ook sosiale media, maar dit is soms moeilik om te weet hoe jy jou op 'n real manier kan uitleef. Daar is soveel druk oor hoe die perfekte meisie behoort te wees, terwyl jy jouself eintlik nou maar eers leer ken. Dis moeilik om balans te kry tussen al hierdie verwagtings en jou verhouding met God.
So, hoe behoort 'n sterk, doelgerigte meisie nou eintlik op te tree? Hoe leef ek my uit soos wat ek regtig is? Hoe weet 'n mens in vandag se tyd, met soveel grys areas, wat reg en verkeerd is? Wat doen ek as ek moedeloos is? Hoe vind ek uit wat ek met my lewe wil doen? Hoe leef ek my droom? Hoe kan ek mooi van buite wees, sonder om minder mooi van binne te wees?
Wat as ek in modelwerk belangstel? Waar begin ek? Waarvoor moet ek versigtig wees in verhoudings? Hoe praat ek met my ouers? Hoekom is meisies soms so lelik met mekaar? Hoe kan ek goeie vriende en vriendinne maak?